钦定古今图书集成/明伦汇编/皇极典/第213卷 > 删府元龟 > 《论泰昌天启改元揭》张泼
## 钦定古今图书集成/明伦汇编/皇极典/第213卷 > 删府元龟 > 《论泰昌天启改元揭》张泼

嗟乎！改元之事，至今日而始议之，晚矣！先帝八月登
极，以明年为泰昌，不忘皇祖也。今上九月登极，以明
年为天启，不几忘先帝乎？以职见，谓，当于即位之始，
会议妥贴，颁诏天下曰：“皇考年号既颁，朕不忍以即
位遽易，其仍以明年为泰昌元年。再逾年，始改元天
启。”在先帝不忍忘皇祖，在今上亦不忍忘先帝。事死
如生，其志一，其事同，斯不亦父子止孝，先后一辙，毫
无可议哉？乃天启元年之诏已颁，而泰昌改元之议
方定。明年天启已难返汗，今年万历遂无泰昌。讴吟
思慕，寄之何所？古来颂唐太宗者必曰《贞观》，颂宋仁
宗者必曰“庆历。”盖政绩零星难记，故喜谈乐道，率以
年号尽之。先帝即位仅一月，榷税尽罢，帑金大发，大
僚既充，耳目亦备，即《贞观》《庆历》不多让焉。若纪事而
不编年，世远言湮，恐失口传，得无以中主视之？然无
如天启之不可复更何也？不得已而以今年八月为
“泰昌”，以明年正月为天启，毕竟于先帝不遽改元之
意未甚符合，然亦于不妥中求其近似者从之。若欲
并“泰昌”之号而不存，第曰“未及改元而崩”，于义似忍，
恐臣子爱君，不敢为今上作此过举也。古未有逾年
而不改元者，然亦未有逾月而丧两君者。变出不常，
礼当意起先帝情之所处，即天下人情之所安处也。
然言此于今日，亦自是赘谭。奉旨会议，于心不安，不
敢雷同，故抄出于天下人共商之。谨揭。